Document ID: 32012R1229

KOMISIJOS REGLAMENTAS (ES) Nr. 1229/2012
2012 m. gruodžio 10 d.
kuriuo iš dalies keičiami Europos Parlamento ir Tarybos direktyvos 2007/46/EB, nustatančios motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus („Pagrindų direktyva“), IV ir XII priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus („Pagrindų direktyva“) (1), ypač į jos 39 straipsnio 2 ir 3 dalis,
kadangi:
(1)
Direktyva 2007/46/EB nustatyta suderinta visoms naujoms transporto priemonėms taikomų administracinių nuostatų ir bendrųjų techninių reikalavimų sistema. Visų pirma joje yra norminių aktų, kuriais nustatomi techniniai reikalavimai, kuriuos turi atitikti transporto priemonės, kad būtų galima suteikti transporto priemonės EB tipo patvirtinimą, sąrašas;
(2)
Direktyvos 2007/46/EB IV priedo 1 dalyje pateiktas neribojamos serijos gamybos transporto priemonių EB tipo patvirtinimui taikomų norminių aktų sąrašas. Direktyva 2007/46/EB buvo keletą kartų keista ir šis sąrašas buvo atitinkamai atnaujintas;
(3)
2009 m. liepos 13 d. Europos Parlamento ir Tarybos reglamentu (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų (2), buvo panaikintos kelios direktyvos. Panaikintos direktyvos buvo pakeistos atitinkamomis Jungtinių Tautų Europos ekonomikos komisijos (JT EEK) taisyklėmis ir Komisijos reglamentais. Šie pakeitimai turėtų būti įtraukti į Direktyvos 2007/46/EB IV priedą;
(4)
būtina pritaikyti mažų serijų EB tipo patvirtinimo reikalavimus, kad gamintojai, kurie gamina transporto priemones mažomis serijomis, galėtų ir toliau turėti prieigą prie vidaus rinkos. Tam reikia nustatyti supaprastintas priemones, kad būtų sumažintos tipo tvirtinimo procedūros sąnaudos, kartu užtikrinant aukšto lygio kelių eismo saugą ir aplinkos apsaugą;
(5)
N1 transporto priemonių konstrukcinės savybės yra panašios į M1 transporto priemonių konstrukcines savybes, todėl taip pat reikėtų nustatyti suderintus techninius reikalavimus N1 transporto priemonėms, kad būtų sudarytos sąlygos pateikti vidaus rinkai tokias mažomis serijomis gaminamas transporto priemones;
(6)
Direktyvos 2007/46/EB IV priedo 1 priedėlyje nustatytus reikalavimus būtina taikyti visoms naujoms transporto priemonėms. Tačiau gamintojams turėtų būti suteikta pakankamai laiko pritaikyti transporto priemones prie naujų reikalavimų;
(7)
Direktyvos 2007/46/EB XII priedo A dalies 1 ir 2 punktuose nustatyti kiekybiniai apribojimai, taikomi mažų serijų EB tipo patvirtinimui. Mažų serijų EB tipo patvirtinimo taikymą išplečiant N1 kategorijos transporto priemonėms tikslinga nustatyti šios kategorijos transporto priemonėms taikomą kiekybinį apribojimą. Panašiai, atsižvelgiant į EB tipo patvirtinimo tikslą skatinti prieigą prie vidaus rinkos, reikėtų iki būtino mažiausio skaičiaus apriboti N1 kategorijos transporto priemones, kurioms gali būti suteiktas nacionalinis tipo patvirtinimas pagal Direktyvos 2007/46/EB 23 straipsnį. Tad taip pat reikėtų nustatyti tokių transporto priemonių skaičių;
(8)
todėl reikėtų atitinkamai iš dalies pakeisti Direktyvos 2007/46/EB IV ir XII priedus;
(9)
šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2007/46/EB IV ir XII priedai iš dalies keičiami pagal šio reglamento priedą.
2 straipsnis
Iki 2012 m. lapkričio 1 d. suteikto mažų serijų EB tipo patvirtinimo galiojimas baigiasi 2016 m. spalio 31 d. Taikydamos Direktyvos 2007/46/EB 26 straipsnio 1 dalį, nacionalinės valdžios institucijos laiko nebegaliojančiais transporto priemonių atitikties liudijimus, išskyrus atvejus, kai toks tipo patvirtinimas buvo atnaujintas atsižvelgiant į Direktyvos 2007/46/EB IV priedo 1 priedėlio reikalavimus.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Tačiau priedo 1 punkto b papunktis taikomas atsižvelgiant į jame nurodytas datas.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 10 d.

Labels: 7
3
8